
VENDIM
Nr. 969, datë 2.12.2020

PËR PËRCAKTIMIN E KRITEREVE E TË PROCEDURAVE TË ZGJEDHJES SI DHE KOMPENSIMIT TË SHPENZIMEVE SË ANËTARËVE TË KËSHILLIT KOMBËTAR TË RINISË, SI DHE TË MËNYRËS SË ORGANIZIMIT E TË FUNKSIONIMIT TË TIJ
(Ndryshuar me VKM nr. 598, datë 15.10.2025)
(i përditësuar)

Në mbështetje të nenit 100 të Kushtetutës dhe të pikës 3, të nenit 9, të ligjit nr. 75/2019, “Për rininë”, me propozimin e ministrit të Arsimit, Sportit dhe Rinisë, Këshilli i Ministrave

VENDOSI:

1. Përcaktimin e kritereve e të procedurave të zgjedhjes si dhe kompensimit të shpenzimeve së anëtarëve të Këshillit Kombëtar të Rinisë (në vijim KKR), si dhe të mënyrës së organizimit e të funksionimit të tij.
2. KKR-ja përbëhet nga 18 (tetëmbëdhjetë) anëtarë, nga të cilët, jo më pak se 6 (gjashtë) i përkasin secilës gjini. Anëtarët e KKR-së janë, si më poshtë vijon:
a) ministri përgjegjës për rininë, bashkëkryetar;
b) titullari i Agjencisë Kombëtare të Rinisë (AKR);
c) 1 (një) përfaqësues nga Agjencia për Mbështetjen e Vetëqeverisjes Vendore;
ç) 4 (katër) përfaqësues nga organizatat rinore dhe/ose për të rinjtë;
d) 4 (katër) përfaqësues të këshillave studentorë;
dh) 2 (dy) përfaqësues të parlamentit të nxënësve;
e) 2 (dy) përfaqësues nga komuniteti shqiptar në diasporë;
ë) 1 (një) përfaqësues nga pakicat kombëtare rome ose egjiptiane;
f) 1 (një) përfaqësues nga komuniteti i personave me aftësi të kufizuara;
g) 1 (një) përfaqësues nga komuniteti LGBTI+.
2/1. Bashkëkryetari i KKR-së zgjidhet nëpërmjet votimit nga anëtarët jopërfaqësues të institucioneve shtetërore, në mbledhjen e parë të KKR-së.
3. Mandati i anëtarëve të KKR-së është dyvjeçar, me të drejtë riemërimi. 
4. Anëtari i KKR-së mund të japë dorëheqjen në çdo kohë, duke njoftuar me shkrim kryetarin. Anëtari i dorëhequr është i detyruar të përmbushë të gjitha detyrimet e lëna deri në miratimin e urdhrit të ndryshimit.
5. Anëtarët e KKR-së duhet të deklarojnë çdo rast të konfliktit të mundshëm të interesit, në përputhje me legjislacionin në fuqi.
6. Anëtarët e KKR-së kryejnë detyrën e tyre bazuar në parimin e mosdiskriminimit, të meritës, transparencës e gjithëpërfshirjes.
6/1. Kandidati për anëtar i KKR-së duhet të jetë shtetas shqiptar dhe t’i përkasë grup-moshës rinore, të përcaktuar në shkronjën “f”, të nenit 3, të ligjit nr. 75/2019, “Për rininë”, të ndryshuar.
7. Kandidati për anëtar i KKR-së, përfaqësues i organizatave rinore, duhet të plotësojë këto kritere:
a) të ketë dhënë kontribut në fushën e rinisë të paktën për 2 (dy) vitet e fundit, nëpërmjet projekteve me fokus rininë apo të zhvillimit të nismave ose të aktiviteteve për promovimin e të rinjve;
b) të mos jetë i dënuar me vendim gjyqësor të formës së prerë;
c) të mos ketë konflikt interesi në përmbushje të kërkesave dhe dispozitave ligjore. 
8. Kandidati për anëtar i KKR-së, jo përfaqësues i organizatave rinore, duhet të plotësojë këto kritere: 
a) të mos jetë i dënuar me vendim gjyqësor të formës së prerë; 
b) të ketë përvojë pune në fushën e zhvillimit apo të zbatimit të aktiviteteve rinore, apo të ketë qenë pjesë e nismave ose aktiviteteve për promovimin e të rinjve;
c) të mos ketë konflikt interesi në përmbushje të kërkesave dhe të dispozitave ligjore në fuqi;
ç) të jetë në detyrë pranë strukturës së përfaqësuar gjatë periudhës së thirrjes dhe votimit të kandidatëve, për kandidatin e përmendur në shkronjat “d” dhe “dh”, të pikës 2, të këtij vendimi. 
9. Kandidati, për t’u emëruar anëtar i KKR-së, duhet të paraqesë, përkatësisht, dokumentacionin si vijon:
a) kandidati, përfaqësues i organizatave rinore dhe/ose për të rinjtë:
i. kërkesën;
ii. jetëshkrimin;
iii. fotokopje të dokumenteve që vërtetojnë jetëshkrimin; 
iv. vërtetimin e gjendjes gjyqësore ose vetëdeklarimin e saj;
v. vetëdeklarimin e konfliktit të interesit.
b) kandidati, jo përfaqësues i organizatave rinore:
i. kërkesën;
ii. jetëshkrimin;
iii. fotokopje të dokumenteve që vërtetojnë jetëshkrimin;
iv. vërtetimin e gjendjes gjyqësore ose vetëdeklarimin e saj;
v. letër motivimi;
vi. vetëdeklarimin e konfliktit të interesit;
vii. letër mbështetjeje e lëshuar nga një shoqatë shqiptare në diasporë për rastin e kandidatit të përmendur në shkronjën “e”, të pikës 2, të këtij vendimi;
viii. letër mbështetjeje e lëshuar nga një organizatë jofitimprurëse, që në statutin e saj ka të përcaktuar si objekt të veprimtarisë mbrojtjen dhe promovimin e të drejtave të pakicës kombëtare përkatëse, për rastin e kandidatit të përmendur në shkronjën “ë”, të pikës 2, të këtij vendimi;
ix. letër mbështetjeje e lëshuar nga një organizatë jofitimprurëse, që në statutin e saj ka të përcaktuar si objekt të veprimtarisë mbrojtjen dhe promovimin e të drejtave të personave me aftësi të kufizuara, për rastin e kandidatit të përmendur në shkronjën “f”, të pikës 2, të këtij vendimi;
x. letër mbështetjeje e lëshuar nga një organizatë jofitimprurëse, që në statutin e saj ka të përcaktuar si objekt të veprimtarisë mbrojtjen dhe promovimin e të drejtave të personave LGBTI+, për rastin e kandidatit të përmendur në shkronjën “g”, të pikës 2, të këtij vendimi.
10. Thirrja për kandidatët jopërfaqësues të institucioneve shtetërore, publikohet në faqen zyrtare të Agjencisë Kombëtare për Rininë (AKR) për një periudhë prej 30 (tridhjetë) ditësh. Votimi përzgjedhës për kandidatët e përmendur në shkronjat “ç”, “d” e “dh”, të pikës 2, të këtij vendimi kryhet në formë elektronike në faqen zyrtare të AKR-së, brenda 10 (dhjetë) ditëve nga data e fillimit të procesit të votimit.
10/1. Vlerësimi i dokumentacionit të kandidatëve të përmendur në shkronjat “e”, “ë”, “f” e “g”, të pikës 2, të këtij vendimi, bëhet nga një komision vlerësimi, i cili përbëhet nga 3 (tre) anëtarë, të emëruar nga ministri përgjegjës për rininë, të përzgjedhur, si më poshtë vijon:
 a) 1 (një) anëtar i caktuar nga ministri përgjegjës për rininë, në rolin e kryetarit të komisionit;
b) 1 (një) anëtar i caktuar nga titullari i Agjencisë Kombëtare për Rininë (AKR);
c) 1 (një) anëtar në detyrë i KKR-së, përfaqësues i të rinjve, që nuk rikandidon në thirrje.
10/2. Vlerësimi maksimal për dokumentacionin e kandidatëve të përmendur në shkronjat “e”, “ë”, “f” e “g”, të pikës 2, të këtij vendimi, është 40 (dyzet) pikë dhe përcaktohet, si më poshtë vijon:
a) Propozimi i një politike rinore vlerësohet nga 1 deri në 10 pikë;
b) Jetëshkrimi vlerësohet nga 1 deri në 10 pikë;
c) Angazhimi në çështjet e rinisë vlerësohet nga 1 deri në 10 pikë;
ç) Angazhimi në çështjet e komunitetit që përfaqëson vlerësohet nga 1 deri në 10 pikë.
10/3. Ministria përgjegjëse për rininë dhe Agjencia Kombëtare për Rininë bashkëpunojnë me ministrinë përgjegjëse për arsimin, ministrinë përgjegjëse për punët e jashtme dhe ministrinë përgjegjëse për mbrojtjen dhe përfshirjen sociale për promovimin e thirrjes për kandidim në KKR dhe për verifikimin e dokumentacionit të kandidatëve, kur është e nevojshme.
11. KKR-ja mblidhet jo më pak se 2 (dy) herë në vit. Mbledhjet thirren e drejtohen nga kryetari. Sekretariati teknik njofton anëtarët e KKR-së, të paktën 7 (shtatë) ditë përpara datës së përcaktuar për mbledhjen. 
12. Mbledhja e KKR-së zhvillohet kur janë të pranishëm të paktën gjysma e anëtarëve të tij.
13. KKR-ja mbështetet nga sekretariati teknik, i cili përbëhet nga tre anëtarë. Caktimi i anëtarëve të sekretariatit teknik e procedura e thirrjes së mbledhjes apo elemente të tjera për funksionimin e KKR-së përcaktohen në rregulloren e brendshme, e cila miratohet nga ministri përgjegjës për rininë. 
14. Në çdo mbledhje të KKR-së mbahet procesverbali që pasqyron të gjitha diskutimet gjatë mbledhjes. Procesverbali nënshkruhet nga çdo pjesëmarrës në mbledhjen përkatëse të KKR-së. 
15. Mandati i anëtarit të KKR-së mbaron kur:
a) përfundon afati dyvjeçar nga data e emërimit;
b) humbet zotësinë juridike për të vepruar me vendim gjykate apo dënohet me vendim gjyqësor të formës së prerë;
c) jep dorëheqjen. 
16. Anëtari i Këshillit Kombëtar të Rinisë lirohet nga detyra, para mandatit, nga ministri përgjegjës për rininë, në rastet kur:
a) nuk paraqitet, pa shkaqe të justifikuara, në të paktën 3 (tri) mbledhje të njëpasnjëshme të KKR-së;
b) paraqiten shkaqe objektive, që e bëjnë të paaftë për të kryer funksionet e ngarkuara;
c) nuk përmbush detyrimet si anëtar i KKR-së;
ç) veprimet apo mosveprimet e tij kanë dëmtuar rëndë veprimtarinë dhe emrin e KKR-së.
17. Anëtari i KKR-së, të cilit i është ndërprerë mandati apo është liruar nga detyra, zëvendësohet nga ministri përgjegjës për rininë me një kandidat që përmbush kriteret e përcaktuara në këtë vendim. 
18. Kohëzgjatja e mandatit të anëtarit zëvendësues është sa pjesa e mbetur e mandatit të anëtarit të larguar. 
19. Ngarkohet Agjencia për Mbështetjen e Vetëqeverisjes Vendore t’i propozojë ministrit përgjegjës për rininë anëtarin e tyre përfaqësues në Këshillin Kombëtar të Rinisë.
[bookmark: _GoBack]19/1. Anëtari i KKR-së nuk shpërblehet për kontributin e dhënë në KKR. Shpenzimet e bëra në kuadër të veprimtarisë së KKR-së mbulohen nga Agjencia Kombëtare e Rinisë (AKR). 
19/2. Anëtarit të KKR-së, jopërfaqësues të institucioneve shtetërore, që merr pjesë në mbledhjen e KKR-së, i mbulohen shpenzimet e mëposhtme:
a) dietë ditore në masën 500 (pesëqind) lekë, në rastin kur banon në një largësi prej 50–100 km nga vendi i organizimit të mbledhjes;
b) dietë ditore në masën 1000 (një mijë) lekë, në rastin kur banon në një largësi mbi 100 km nga vendi i organizimit të mbledhjes;
c) shpenzimet e transportit, në rastin kur transporti nuk realizohet nga Agjencia Kombëtare e Rinisë (AKR), kundrejt dokumentit tatimor përkatës, por jo më shumë se tarifa përkatëse, sipas distancës kilometrike të linjës, e miratuar në vendimin nr. 92, datë 21.2.2024, të Këshillit të Ministrave, “Për përcaktimin e tarifave të transportit rrugor ndërqytetës të udhëtarëve me autobus”.
20. Ngarkohet Ministria e Arsimit, Sportit dhe Rinisë, Agjencia Kombëtare e Rinisë (AKR) dhe Agjencia për Mbështetjen e Vetëqeverisjes Vendore për zbatimin e këtij vendimi.
Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR
Erion Braçe

